
Atbilde uz ieinteresētās personas iesniegumu par iepirkuma nolikuma grozīšanu iepirkumā „LNO fiksēto un mobilo telefonu sakaru nodrošināšanas pakalpojums” ar id nr. LNO 2014/150
15.12.2014. iesniegumā iesniedzējs apšauba iepirkuma „LNO fiksēto un mobilo telefonu sakaru nodrošināšanas pakalpojums” ar id nr. LNO 2014/150 nolikumā ietverto saimnieciski visizdevīgākā piedāvājuma vērtēšanas kritēriju atbilstību Publiskā iepirkuma likumam un lūdz VSIA „Latvijas Nacionālā opera” (turpmāk tekstā LNO) grozīt nolikumu. 

LNO neatzīst iesniegumā noteikto, ka minētā iepirkuma ietvaros faktiski netiek nodrošināts Publisko iepirkumu likuma 2.panta 2.punktā noteiktais piegādātāju brīvas konkurences, kā arī vienlīdzīgas un taisnīgas attieksmes pret tiem nodrošināšanas princips. LNO viedoklis tiek pamatots ar sekojošiem argumentiem lietā:

1. Iiepirkuma nolikums satur pasūtītāja prasības, kas saistītas ar pretendentu atlasi. Tās ir pamatotas un noteiktas prasības normatīvajos tiesību aktos – piegādātāja uzņēmējdarbības reģistrēšana, tiesības sniegt elektronisko sakaru pakalpojumus un Publiskā iepirkuma likuma 8² panta piektās daļas ievērošana. Šis ir pasūtītāja prasību apjoms iepirkumā, kas attiecināms uz katru piegādātāju, kas vēlas piedalīties iepirkumā un pretendēt - noslēgt iepirkuma līgumu ar pasūtītāju. LNO prasības nav kāda pretendenta diskriminējošas un, tās ir vērstas uz brīvu konkurences nodrošināšanu iepirkumā. LNO uzsver, ka konkrētajā iepirkumā var piedalīties vairāk kā viens tirgus dalībnieks. 

2.  Iepirkuma nolikumā ietverta tehniskā specifikācija, kas nodrošina vienādas iespējas visiem pretendentiem un nerada nepamatotus ierobežojumus konkurencei iepirkuma ietvaros. 

3. Konkurences likuma 1.pantā noteikts, ka konkurence ir pastāvoša vai potenciāla ekonomiskā (saimnieciskā) sāncensība starp diviem vai vairākiem tirgus dalībniekiem konkrētajā tirgū. LNO neuzskata par pamatotu iesnieguma iesniedzēja prasību - pasūtītājam grozīt nolikuma noteikumus (izslēdzot būtiskus pakalpojuma kvalitātes rādītājus) ar mērķi - dot kādam piegādātājam sacensties godīgā konkurences cīņā tikai tajā pasūtītāja prasību pozīcijā, kurā tas jūtas spēcīgs, bet izslēgt prasību pozīciju nolikumā, kurā iespējams tas nevar nodrošināt tam vēlamo rezultātu. LNO uzskata, ka šāda pasūtītāja vadīšanās pēc kāda piegādātāja diktāta nebūs vērsta uz godīgu konkurenci tirgū. Tādēļ LNO apsver iespēju lūgt Latvijas Republikas Konkurences padomi sniegt skaidrojumu par tām robežām, kuras pasūtītājs ievēro publiskajos iepirkumos, nepamatoti neiejaucoties konkrētā tirgus dalībnieku sāncensībā. LNO uzsver, ka tā nevar uzlabot kāda piegādātāja izredzes uzvarēt iepirkumā, atkāpjoties no paša vajadzības. Tas būtu pretrunā Publiskā iepirkuma likuma mērķim - valsts un pašvaldību līdzekļu efektīvu izmantošana, maksimāli samazinot pasūtītāja risku. Jāņem vērā, ka valsts un pašvaldību līdzekļu efektīva izmantošana iepirkumā nozīmē - gan noslēgt līgumu par zemāko pakalpojuma cenu, bet arī izlietot līdzekļus, iegūstot pēc iespējas augstāku preces kvalitāti un atbilstību pasūtītāja vajadzībai. Iepirkumu uzraudzības birojs (Iesniegumu izskatīšanas komisija darba gaitā) ir atzinis citās lietās, ka - jebkuras prasības iepirkuma procedūras nolikumā vai citos iepirkuma procedūras dokumentos zināmā mērā ierobežo kāda iespējamā kandidāta vai pretendenta iespējas iesniegt piedāvājumu iepirkuma procedūrā, tādējādi prioritārais jautājums ir prasību pamatotība, nevis kāda kandidāta vai pretendenta iespējas minētās prasības izpildīt. LNO neierobežo pretendenta iespējas iesniegt piedāvājumu iepirkumā. LNO prasības ir pamatotas un noteiktas likumā, bet prasības, kas saistītas ar pasūtītāja vajadzību jeb iepirkuma priekšmetu ir izteiktas, ievērojot jeb respektējot tirgus dalībnieku godīgas konkurences apstākļus, kuros tie sacenšas savā starpā – gan pakalpojuma cenas, gan kvalitātes, tai skaitā mobilo sakaru pakalpojumu pieejamības rādītāju pozīcijās. 

4. Iepirkuma nolikumā ir iekļautas prasības tīkla pārklājuma nodrošinājumam un bāzes staciju skaita sadalījumam pēc izmantotās tehnoloģijas, frekvencēm un izstarotās jaudas, gan arī mobilo sakaru tīkla kvalitātes rādītāji atbilstoši Sabiedrisko pakalpojumu regulēšanas komisijas veiktajiem mērījumiem. Piegādātāja pakalpojumi ir vajadzīgi pasūtītāja LNO darba procesu un funkciju nodrošināšanai. LNO savus pakalpojumus veic augstā līmenī, ko savukārt prasa sabiedrības intereses. Tādēļ izvēlēties piegādātāju pēc piedāvātās cenas, bet nevērtējot kvalitātes radītājus, tai skaitā par mobilo sakaru pakalpojumu pieejamību, LNO nevar atļauties sava darba raksturojuma, atbildības un darba nozīmes dēļ. Mobilo sakaru pakalpojumu pieejamības rādītāju vērtēšanas kritēriji ir viena no vērtēšanas pozīcijām, uzreiz pēc finanšu piedāvājuma vērtēšanas kritērijiem. Noslēdzamā līguma izpildes termiņš ir 2 gadi un, šajā laikā ir būtiski plāni LNO attīstībā. Plāns ietver apjomīgu LNO popularizēšanas pasākumu kopumu, operas un baleta solistu koncerta turnejas, komandējumi, viesizrādes ne tikai Rīgā, bet arī virkne citās Latvijas pilsētās, kā arī ārvalstīs. Šajos procesos arī piedalās virkne LNO darbinieku, kas veic tehnisko nodrošinājumu, reklāmas un sadarbības pasākumu organizēšanu. Tādēļ LNO jāsasniedz Publiskā iepirkuma likuma mērķis -  valsts un pašvaldību līdzekļu efektīvu izmantošana, maksimāli samazinot pasūtītāja risku. 

5. LNO iepirkuma nolikumā ir noteikta skaidra un visiem vienāda piedāvājuma vērtēšanas kārtība, tai skaitā vērtēšanas kritēriji. Ja pasūtītājs ir nodrošinājis vērtēšanas sistēmas caurspīdīgumu, pretendents var aprēķināt savu vērtējumu jau iepriekš, bez informācijas par to, ko darīs pārējie pretendenti. 

6. LNO iepirkumā izvēlējusies piedāvājuma izvēles kritēriju – saimnieciski visizdevīgākais piedāvājums. Saskaņā ar Publiskā iepirkuma likuma 46.panta pirmās daļas 1 punktā noteikto, pasūtītājs, izvēloties saimnieciski visizdevīgāko piedāvājumu, var ņemt vērā virkni faktorus, tai skaitā pakalpojumu kvalitāte, taču šiem faktoriem jābūt konkrēti izteiktiem un objektīvi salīdzināmiem vai izvērtējamiem. Ievērojot Publiskā iepirkuma likuma 46.panta trešā daļā noteikto, LNO iepirkuma procedūras dokumentos norādījis visus vērtēšanas kritērijus to nozīmīguma secībā, kritēriju īpatsvarus un skaitliskās vērtības, kā arī iepirkuma procedūras dokumentos norādījis piedāvājuma izvēles algoritmu saskaņā ar noteiktajiem kritērijiem un aprakstu.

Ņemot vērā iepriekš minēto, LNO Iepirkumu komisija negrozīs iepirkuma „LNO fiksēto un mobilo telefonu sakaru nodrošināšanas pakalpojums” ar id nr. LNO 2014/150 nolikumu.

Ar cieņu,

LNO iepirkumu komisija

